รัฐบาลไทย-ข่าวทำเนียบรัฐบาล-คปภ. เพิ่มประสิทธิภาพการกำกับดูแลด้านประกันภัยเพื่อรับมือกับการฉ้อฉลประกันภัยยุคดิจิทัลเทคโนโลยี
วันจันทร์ที่ 13 พฤศจิกายน 2560
คปภ. เพิ่มประสิทธิภาพการกํากับดูแลด้านประกันภัยเพื่อรับมือกับการฉ้อฉลประกันภัยยุคดิจิทัลเทคโนโลยี
• เดินหน้ากระชับความร่วมมือระดับทวิภาคีกับหน่วยงานกํากับธุรกิจประกันภัยหลายประเทศในเวทีการประชุมประจําปีสมาคมผู้กํากับดูแลธุรกิจประกันภัยนานาชาติครั้งที่ 24
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) พร้อมด้วยคณะ ได้เข้าร่วมการประชุมประจําปีสมาคมผู้กํากับดูแลธุรกิจประกันภัยนานาชาติ ครั้งที่ 24 (24th IAIS Annual Conference) ระหว่างวันที่ 2-3 พฤศจิกายน 2560 ณ กรุงกัวลาลัมเปอร์ ประเทศมาเลเซีย โดยมีสมาคมหน่วยงานกํากับธุรกิจประกันภัยนานาชาติ (International Association of Insurance Supervisors : IAIS) เป็นเจ้าภาพร่วมกับธนาคารกลางแห่งประเทศมาเลเซีย (Bank Negara Malaysia : BNM) ซึ่งถือเป็นครั้งสําคัญที่ IAIS เลือกจัดประชุมในภูมิภาคเอเซียน โดยการประชุมมีวัตถุประสงค์เพื่อให้ประเทศสมาชิกได้แลกเปลี่ยนความคิดเห็นด้านมาตรฐานการกํากับดูแลธุรกิจประกันภัย และทราบความคืบหน้าการดําเนินการต่างๆ ของสมาคมฯ ซึ่งผลสรุปการประชุมที่สําคัญคือ การให้ความเห็นชอบมาตรฐานการกํากับดูแลธุรกิจระดับสากล (Insurance Core Principles) ที่มีการปรับปรุงให้เข้มข้นขึ้นในหลายด้าน ได้แก่ การประกันภัยต่อ และการกํากับดูแลพฤติกรรมตลาด (Market conduct) และยังมีประเด็นการหารือด้านต่างๆ ทั้งการพัฒนามาตรฐานการกํากับดูแล การส่งเสริมความรู้ด้านการเงินแก่ผู้บริโภค การส่งเสริมการเข้าถึงด้านการประกันภัย และการนําเทคโนโลยีมาใช้ให้เกิดประโยชน์ในภาคประกันภัย เป็นต้น
ในโอกาสเดียวกันนี้ได้ร่วมประชุมทวิภาคีกับ Mr. Muhammad Bin Ibrahim ผู้ว่าการธนาคารกลางแห่งประเทศมาเลเซีย (BNM) พร้อมทั้งผู้บริหารระดับสูงของ BNM โดยได้มีการหารือในหลายประเด็น อาทิ การส่งเสริมผลิตภัณฑ์ประกันภัยตะกะฟุล การเปิดเสรีอัตราเบี้ยประกันภัย รวมถึงประสบการณ์เข้ารับการประเมินภาคการเงิน (FSAP) นอกจากนี้ สํานักงาน คปภ. และ BNM จะยกระดับความร่วมมือโดยจะจัดทําบันทึกความเข้าใจ (MoU) เพื่อแลกเปลี่ยนข้อมูลในการกํากับดูแลและการส่งเสริมการให้ความรู้ระหว่างกัน ซึ่งคาดว่าจะดําเนินการแล้วเสร็จในเดือนธันวาคม 2560 ทั้งนี้ประเทศมาเลเซียถือเป็นประเทศสมาชิกอาเซียนที่มีโครงสร้างตลาดประกันภัยที่คล้ายคลึงกับประเทศไทยค่อนข้างมาก ดังนั้นความร่วมมือที่จะเกิดขึ้นจึงเป็นประโยชน์อย่างยิ่งต่ออุตสาหกรรมประกันภัยของทั้งสองประเทศ
จากนั้นตนและคณะได้ประชุมร่วมกับผู้บริหารระดับสูงของ Insurance Authority (IA) เขตบริหารพิเศษฮ่องกง เกี่ยวกับมาตรการการกํากับดูแลคนกลางประกันภัยและการคุ้มครองผู้บริโภค ซึ่งเป็นเรื่องที่ สํานักงาน คปภ. และหน่วยงานกํากับดูแลทั่วโลกให้ความสําคัญเป็นอันดับต้นๆ การประสานความร่วมมือในการกํากับกลุ่มธุรกิจประกันภัย และการสนับสนุนการใช้เทคโนโลยีดิจิทัล โดยการอํานวยความสะดวกในการให้ใบอนุญาตประกอบธุรกิจแก่ผู้เล่นรายใหม่ที่ต้องการทําธุรกิจประกันภัยออนไลน์โดยเฉพาะ รวมถึงได้หารือเกี่ยวกับการจัดทําบันทึกความเข้าใจ (MoU) ระหว่างหน่วยงานทั้งสอง
นอกจากนี้ตนและคณะยังได้หารือกับผู้บริหารระดับสูงขององค์กรกําหนดมาตรฐานการกํากับดูแลธุรกิจประกันภัย ได้แก่ เลขาธิการสมาคม IAIS และประธานสมาคมนายทะเบียนประกันภัยแห่งสหรัฐอเมริกา (National Association of Insurance Commissioners) โดยได้แลกเปลี่ยนประสบการณ์และความเห็นเกี่ยวกับการพัฒนาศักยภาพการกํากับดูแลในประเทศเกิดใหม่ อาทิ การกํากับคนกลางประกันภัยการฉ้อฉล และการกํากับกลุ่มธุรกิจประกันภัย
“การเข้าร่วมประชุมและพบปะหน่วยงานในประเทศต่างๆ กว่า 90 ประเทศในครั้งนี้ นับเป็นการประชุมระดับนานาชาติครั้งใหญ่ที่สุดในรอบปี ภายใต้ธีม “Insurance Supervision : Looking Beyond...” ซึ่งหน่วยงานกํากับธุรกิจประกันภัยทั่วโลกอันรวมถึงสํานักงาน คปภ. ได้ร่วมกันกําหนดมาตรฐานการกํากับดูแลสากล ที่ประเทศสมาชิกจะยึดถือในการกําหนดกฎระเบียบและแนวปฏิบัติสําหรับธุรกิจประกันภัย และส่งเสริมความร่วมมือในการกํากับธุรกิจประกันภัยต่อไป”เลขาธิการ คปภ.กล่าวในตอนท้าย